Jonas Dahl (SF), 2012-03-29:
Tak for det.
Borgerne i Danmark skal føle sig trygge og have tillid til det danske sundhedsvæsen.
Så langt tror jeg sådan set godt at vi kan blive enige i debatten i dag, men så tror jeg også, at enigheden stort set hører op.
Hvis man bliver patient, mener jeg, at man også har krav på at være sikker på at få den behandling, man har brug for, og også på rette tidspunkt.
Det er baggrunden for, at regeringen har valgt at prioritere forebyggelsesområdet for netop at undgå, at der måske er så mange mennesker, der bliver syge.
Det er netop en erkendelse af, at der rent faktisk er behov for at prioritere de tre områder.
Det kan der selvfølgelig være flere forklaringer på.
Derfor vil jeg gå lidt ind i det.
Det gælder i dag, at man har en patientret til et udvidet frit sygehusvalg til private sygehuse, hvis ventetiden i det offentlige overstiger 1 måned.
Det vil typisk være de kirurgiske patienter eller de ortopædkirurgiske patienter – hvis vi skal snævre dem endnu mere ind – som rent faktisk ofte vil have mindre alvorlige sygdomme.
Helt generelt er retten til det udvidede frie sygehusvalg i sidste ende kun et tilbud til de patienter, der har en sygdom, som privathospitalerne kan behandle.
Det har været baggrunden for, at den daværende sundhedsminister, senere statsminister og nuværende formand for Venstre, Lars Løkke Rasmussen, med fuldt overlæg valgte at overbetale privathospitalerne, fordi man havde et ideologisk ønske i Venstre om at prioritere privathospitalerne.
Det har vi aldrig fra SF's side været enige i, men vi synes faktisk, at det er vigtigt at prioritere patienterne.
Vi synes, det er vigtigt at prioritere behandlingen af de patienter, der har behov for det.
Derfor er jeg sådan set også meget glad for, at det, vi har sagt i regeringsgrundlaget, og det er jo også det, der ligesom er oplægget i dag til debatten, er, at danskerne skal behandles til tiden.
Under overskriften »Behandling til tiden« i regeringsgrundlaget beskrives det, som flere ordførere også har været inde på, at akutte og livstruende sygdomme skal behandles med det samme, men at der altså også er nogle sygdomme, som måske godt kan vente lidt længere tid.
Så har det været diskuteret meget, om der skulle findes sådan en hemmelig liste.
Det har sådan lidt været antydet, at fru Sophie Hæstorp Andersen og jeg selv skulle have produceret sådan en lille sort bog, som vi skulle have i lommen, og så skulle vi gå rundt og prikke patienterne på skuldrene.
Det må jeg bare blankt afkræfte.
Jeg har den ikke, og jeg har heller ikke kendskab til, at Sophie Hæstorp Andersen har den.
Så vidt jeg ved, har hun lakridser i skuffen, men ikke sådan et dokument.
Derfor synes jeg også, at det her er et forsøg på at skyde hinanden motiver i skoene.
Jeg vil gerne slå fast, at det, der er helt afgørende for SF, er, at patienterne får den behandling, de har behov for.
Det er også derfor, vi meget klart har sagt, at det skal være lægerne, der laver den lægefaglige vurdering.
Derfor skal det ikke være fru Sophie Hæstorp Andersen eller mig selv, der laver en liste, og så siger vi: Sådan, nu har vi bestemt, hvordan behandlingerne skal være.
Men vi har faktisk tillid til de lægefaglige organisationer, vi har tillid til de grupper ude i samfundet, som beskæftiger sig med patienterne, og derfor føler jeg mig også meget tryg ved, at når regeringen nu får ro til at udarbejde sit endelige forslag, give det luft i debatten og bruge tid på i de kommende måneder at debattere det, så tror jeg rent faktisk også, at den bredere offentlighed vil give meget stor opbakning til det.
For også bare at tage fat i, hvor stor opbakningen egentlig er, vil jeg sige, at 71 pct. af medlemmerne af De Lægevidenskabelige Selskaber er enige i, at en af konsekvenserne ved en 1-måneds-behandlingsgaranti er, at patienter med størst behov for behandling ikke nødvendigvis kommer først til behandling.
Det er dog tankevækkende, at lægerne selv siger, at dem, der har det største behov, desværre ikke altid kommer først til på grund af det udvidede frie sygehusvalg.
Jeg synes også, at det er interessant at slå fast, at danskerne sådan set bakker op om den differentierede behandlingsgaranti.
Jeg vil faktisk også godt indrømme, at da vi begyndte at diskutere det her, var det noget af det, jeg godt kunne frygte.
Men det viser netop også, at befolkningen rent faktisk lytter.
Ja, man kan sige, at fornuften sådan set også har sneget sig ind i de to tidligere regeringspartier.
Men undersøgelsen blandt den brede befolkning viste, at 65 pct., altså næsten to ud af tre, mente, at der skulle indføres en differentieret behandlingsgaranti, der sikrer, at de mest syge patienter bliver behandlet først.
Det synes jeg er en klar understregning af, at der er behov for den udvikling, som regeringen nu har lagt et ønske frem om at få, og den vil altså fremsætte et lovforslag, som tager fat på hurtig udredning og sikrer, at de mest akutte syge bliver behandlet først.
Derfor er jeg også stolt over at kunne bakke op om fru Sophie Hæstorp Andersens oplæste forslag til vedtagelse og ser frem til det lovforslag, som regeringen vil fremsætte.